FI Euroopan unionin virallinen lehti C 111/1

Avointen kemiallisbiologisten seulonta-alustojen eurooppalaisen infrastruktuurin perussääntö – Eurooppalainen tutkimusinfrastruktuurikonsortio (EU-OPENSCREEN ERIC)

(2018/C 111/01)

Sisällysluettelo

JOHDANTO 2

1 LUKU – YLEISET MÄÄRÄYKSET 3

1 artikla EU-OPENSCREEN ERICin perustaminen 3

2 artikla Määritelmät 3

3 artikla Tavoitteet ja tehtävät 3

2 LUKU – JÄSENYYS 4

4 artikla Jäsenyys ja edustajat 4

5 artikla Tarkkailijoiden asema ja edustajat 4

6 artikla Jäseneksi ja tarkkailijaksi ottaminen 5

7 artikla Jäsenyydestä ja tarkkailijan asemasta eroaminen 5

8 artikla Jäsenyyden tai tarkkailijan aseman päättäminen 5

3 LUKU – JÄSENTEN JA TARKKAILIJOIDEN OIKEUDET JA VELVOITTEET 5

9 artikla Jäsenten oikeudet ja velvollisuudet 5

10 artikla Tarkkailijoiden oikeudet ja velvollisuudet 6

4 LUKU – KUMPPANIYHTEISÖT 6

11 artikla Kumppaniyhteisöt 6

5 LUKU – HALLINTO 7

12 artikla Hallintorakenne 7

13 artikla Jäsenten kokous 7

14 artikla Jäsenten kokouksen päätöksenteko 8

15 artikla Pääjohtaja 8

16 artikla Kumppaniyhteisöfoorumi 9

17 artikla Neuvoa-antava tieteellis-eettinen lautakunta 9

6 LUKU – VARAINHOITO 10

18 artikla EU-OPENSCREEN ERICin varat 10

19 artikla Budjettiperiaatteet ja tilinpäätös 10

20 artikla Korvausvastuu 10

7 LUKU – RAPORTOINTI KOMISSIOLLE 10

21 artikla Raportointi Euroopan komissiolle 10

8 LUKU – TOIMINTAPERIAATTEET 10

22 artikla Käyttöoikeusperiaatteet 10

23 artikla Tiedotuspolitiikka 11

24 artikla Tiedonlevitysperiaatteet 11

25 artikla Immateriaalioikeudet 11

26 artikla Työhönottopolitiikka 11

27 artikla Hankinnat ja verovapautukset 11

9 LUKU – TOIMIAIKA JA PURKAMINEN 12

28 artikla Toimiaika ja purkaminen 12

10 LUKU – MUUT ASIAT 12

29 artikla Perustamista koskevat määräykset 12

30 artikla Perussäännön saatavuus 13

LIITE 1 – Luettelo jäsenistä ja tarkkailijoista 14

LIITE 2 – Jäsenten, tarkkailijoiden ja hallitustenvälisten järjestöjen vuosimaksut 15

LIITE 3 – Käyttöoikeudet 16

LIITE 4 – Immateriaalioikeudet 17

LIITE 5 – Mahdolliset kumppaniyhteisöt 19

JOHDANTO

Tšekin tasavalta

Suomen tasavalta

Saksan liittotasavalta

Latvian tasavalta

Norjan kuningaskunta

Puolan tasavalta

Espanjan kuningaskunta

jäljempänä ’perustajajäsenet’, jotka

a) HALUAVAT vahvistaa Euroopan ja etenkin EU-OPENSCREEN ERICin perustajajäsenten asemaa Euroopassa sekä helpottaa valtioiden rajat ylittävää yhteistyötä kemiallisen biologian alalla;

b) OTTAVAT HUOMIOON erilaisten mahdollisten kemiallisten rakenteiden loputtoman määrän ja biotieteiden huomattavan monimutkaisuuden;

c) KATSOVAT, että valtaosalla eurooppalaisista kemiallisen biologian tutkijoista on usein rajalliset mahdollisuudet hyödyntää kaikkein edistyneimpiä teknologioita, kemiallisia, biologisia ja tietoteknisiä resursseja sekä tietämystä ja asiantuntijuutta;

d) KATSOVAT sen vuoksi, että Euroopan maiden on päästävä eroon hajanaisuudesta ja varmistettava avoin saatavuus ja siten lujitettava Euroopan kilpailukykyä kemiallisen biologian alalla ja biotieteiden alalla yleensä;

e) OTTAVAT LÄHTÖKOHDAKSI Euroopan tutkimusinfrastruktuurien strategiafoorumin (ESFRI) tiekartan, jossa avointen kemiallisbiologisten seulonta-alustojen eurooppalainen infrastruktuuri (EU-OPENSCREEN) määritellään kemiallista biologiaa ja siihen liittyviä biotieteitä tukevaksi hajautetuksi eurooppalaiseksi tutkimusinfrastruktuuriksi, joka mahdollistaa teknologioiden, asiantuntijuuden, datan ja koulutusmahdollisuuksien ylikansallisen hyödyntämisen, edistää tietojen jakamista, panee täytäntöön yhteiset korkeat laatustandardit, lujittaa yhteistyötä tiedeyhteisön ja teollisuuden välillä, sekä edesauttaa kansallisten infrastruktuurien jäsentämistä;

f) TOTEAVAT, että osallistuminen EU-OPENSCREEN ERICiin antaa kemisteille, biologeille, kliinikoille, insinööreille ja tietotekniikka-asiantuntijoille mahdollisuuden tehdä yhteistyötä hyödyntäen EU-OPENSCREEN ERICin yhdistekokoelmaa ja -tietokantaa, ja sitä kautta se vahvistaa kansallisen kemiallisen biologian tutkimustoiminnan houkuttelevuutta ja kilpailukykyä, millä on huomattava vaikutus tutkimusvalmiuksiin, innovointiin ja terveyteen;

g) KEHOTTAVAT muita maita osallistumaan jäljempänä esitetyn perussäännön nojalla yhteisiin toimiin,

OVAT SOPINEET SEURAAVAA:

1 LUKU

YLEISET MÄÄRÄYKSET

1 artikla

EU-OPENSCREEN ERICin perustaminen

1. Perustetaan avointen kemiallisbiologisten seulonta-alustojen eurooppalainen infrastruktuuri ”EU-OPENSCREEN”. EU-OPENSCREENin oikeudellisena muotona on eurooppalainen tutkimusinfrastruktuurikonsortio (ERIC), jäljempänä ’EU-OPENSCREEN ERIC’.

2. EU-OPENSCREEN ERICin sääntömääräinen kotipaikka on Berliini, Saksa.

3. EU-OPENSCREEN ERICin työkieli on englanti.

2 artikla

Määritelmät

Tässä perussäännössä seuraavilla suuraakkosin kirjoitetuilla sanoilla tai ilmaisuilla tarkoitetaan, ellei asiayhteydessä muulla tavalla määritellä, seuraavaa:

’jäsenellä’ 4 artiklassa tarkoitettua tahoa;

’perustajajäsenellä’ 4 artiklassa tarkoitettua tahoa;

’tarkkailijalla’ 5 artiklassa tarkoitettua tahoa;

’kumppaniyhteisöllä’ 11 artiklassa tarkoitettua tahoa;

’käyttäjällä’ oikeushenkilöä, jonka tutkijahenkilöstö hakee oikeutta hyödyntää EU-OPENSCREEN ERICin resursseja ja palveluita. ’Käyttäjän’ ei välttämättä tarvitse sijaita jäsen- tai tarkkailijamaassa;

’määrityksen tarjoavalla käyttäjällä’ oikeushenkilöä, jossa toimiva tutkijahenkilöstö toimittaa testijärjestelmän (määritys) EU-OPENSCREENin yhdistekokoelman seulontaan;

’yhdisteen tarjoavalla käyttäjällä’ oikeushenkilöä, jossa toimiva tutkijahenkilöstö toimittaa yhdisteitä lisättäväksi EU-OPENSCREENin yhdistekokoelmaan;

’tietokannan käyttäjällä’ oikeushenkilöä, jonka tutkijahenkilökunta käyttää EU-OPENSCREENin tietokantaa;

’kansallisella yhteyspisteellä’ isäntämaansa nimittämää kumppaniyhteisöä, joka toimii EU-OPENSCREEN-ERICin ja paikallisen tiedeyhteisön välisenä linkkinä vahvistaen kansallisen tiedeyhteisön (käyttäjät) ja eurooppalaisen hajautetun tutkimusinfrastruktuurin välistä yhteyttä ja joka rakentaa luottamusta infrastruktuuriin ja kannustaa tutkijoita osallistumaan siihen (esimerkiksi määrityksen tarjoavat käyttäjät, yhdisteen tarjoavat käyttäjät);

’keskustoimistolla’ Berliinissä sijaitsevaa EU-OPENSCREEN ERICin toimistoa; Toimiston henkilöstö hallinnoi kaikkia EU-OPENSCREEN ERICin tehtävien organisointiin ja suorittamiseen liittyviä prosesseja;

’isäntäjäsenmaalla’ maata, jossa EU-OPENSCREEN ERICin sääntömääräinen kotipaikka sijaitsee;

’työjärjestyksellä’ 13 artiklan 5 kohdan mukaista, perussääntöä täydentävää sisäistä tukiasiakirjaa, jossa on kattavat määräykset EU-OPENSCREEN ERICin kaikkien toimien sääntelyyn.

3 artikla

Tavoitteet ja tehtävät

1. EU-OPENSCREEN ERIC perustaa eurooppalaisen hajautetun tutkimusinfrastruktuurin, jota se hallinnoi ja kehittää. Eurooppalainen hajautettu tutkimusinfrastruktuuri koostuu seulonta-alustoista sekä kemian ja biologian laitteistosta, ja sen tarkoitus on tarjota tutkijoiden hyödynnettäväksi resursseja, välineitä ja laitteistoa sekä edistää korkealaatuista biologisten prosessien molekyylimekanismien tutkimusta.

2. EU-OPENSCREEN ERIC operoi infrastruktuuria voittoa tavoittelematta. EU-OPENSCREEN ERIC voi harjoittaa rajoitettua taloudellista toimintaa edellyttäen, että tämä toiminta liittyy läheisesti sen päätehtävään eikä vaaranna sen suorittamista.

3. Tehtäviensä hoitamiseksi EU-OPENSCREEN ERIC toteuttaa ja koordinoi erilaisia toimia, mukaan luettuina seuraavat mutta rajoittumatta kuitenkaan niihin:

a) kehittää, täydentää ja ylläpitää eurooppalaista kemiallisbiologista yhdistekirjastoa

b) kehittää, täydentää ja ylläpitää seulontatulosten keskustietokantaa

c) perustaa toiminnan koordinointia varten keskustoimiston ja ylläpitää sen toimintaa

d) järjestää ja koordinoi korkealaatuisia infrastruktuuripalveluja, joita tukevat yhdenmukaistetut menettelyt ja laatuvaatimukset

e) varmistaa, että tutkijat voivat hyödyntää tehokkaasti EU-OPENSCREEN ERICin ja sen kumppaniyhteisöjen resursseja ja palveluja tässä perussäännössä määritettyjen sääntöjen mukaisesti

f) tekee yhteistyötä muiden eurooppalaisten ja kansainvälisten tutkimusinfrastruktuurien kanssa voidakseen palvella tutkijayhteisöä monitieteellisissä kysymyksissä

g) jakaa välineitä ja dataa yleisön käyttöön

h) edistää kanssakäymistä asiaankuuluvien toimialojen kanssa sanotun kuitenkaan rajoittamatta neuvoston asetuksen (EY) N:o 723/2009 (1) 3 artiklan 2 kohtaa.

2 LUKU

JÄSENYYS

4 artikla

Jäsenyys ja edustajat

1. Asetuksen (EY) N:o 723/2009 9 artiklan 1 kohdassa määritellyt tahot voivat osallistua EU-OPENSCREEN ERICiin jäseninä tai tarkkailijoina. EU-OPENSCREENille ERIC-statuksen myöntämisen, josta vastaa Euroopan komissio, aikaisia jäseniä kutsutaan ’perustajajäseniksi’.

2. Kukin jäsen voi nimittää sitä edustavan tahon. Edustava taho on valtuutettu edustamaan jäsentä kaikissa EU-OPENSCREEN ERICin sisäisissä asioissa. Jäsenten on ilmoitettava pääjohtajalle kaikista edustavaa tahoaan koskevista muutoksista.

3. Jäsenet ja niitä edustavat tahot luetellaan perussäännön liitteessä 1. Pääjohtajan on pidettävä liite ajan tasalla.

5 artikla

Tarkkailija-asema ja edustajat

1. Tahot, jotka haluavat EU-OPENSCREEN ERICin jäseniksi mutta jotka eivät vielä ole siinä asemassa, että niistä voisi tulla sen jäseniä, voidaan hyväksyä tarkkailijoiksi, joilla on 10 artiklan mukaiset rajatut oikeudet ja velvollisuudet. EU-OPENSCREEN ERICiin voi osallistua tarkkailijana kolmen vuoden ajan. Jäsenten kokous voi päättää tapauskohtaisesti tämän ajanjakson jatkamisesta.

2. Kukin tarkkailija voi nimittää sitä edustavan tahon. Edustava taho on valtuutettu edustamaan tarkkailijaa kaikissa EU-OPENSCREEN ERICin sisäisissä asioissa. Tarkkailijan on ilmoitettava pääjohtajalle kaikista edustavaa tahoaan koskevista muutoksista.

3. Tarkkailijat ja niitä edustavat tahot luetellaan perussäännön liitteessä 1. Pääjohtajan on pidettävä liite ajan tasalla.

6 artikla

Jäseneksi ja tarkkailijaksi ottaminen

Uusien jäsenten ja tarkkailijoiden ottamista koskevat ehdot ovat seuraavat:

a) Jäseneksi hyväksyminen edellyttää jäsenten kokouksen hyväksyntää 14 artiklan mukaisella enemmistöllä.

b) Hakija selvittää kirjallisessa hakemuksessa, kuinka se aikoo osallistua 3 artiklassa määriteltyjen EU-OPENSCREEN ERICin tavoitteiden saavuttamiseen ja tehtäviin ja miten se täyttää 9 tai 10 artiklassa esitetyt velvoitteet.

7 artikla

Jäsenyydestä ja tarkkailijan asemasta eroaminen

1. Jäsen voi erota jätettyään kirjallisen erohakemuksen 12 kuukautta aikaisemmin. Jäsen ei voi erota ensimmäisten viiden toimivuoden aikana, ellei jäsenyyttä ole vahvistettu lyhyemmäksi ajaksi.

2. Tarkkailija voi erota jätettyään kirjallisen erohakemuksen 12 kuukautta aikaisemmin.

3. Eroavat jäsenet ja tarkkailijat täyttävät kaikki 9 artiklan 2 kohdassa tai 10 artiklan 2 kohdassa tarkoitetut velvollisuudet eroamisprosessin ollessa käynnissä.

8 artikla

Jäsenyyden tai tarkkailijan aseman päättäminen

1. Jäsenten kokous voi kuultuaan kyseistä jäsentä tai tarkkailijaa päättää jäsenyyden tai tarkkailijan aseman, jos jäsen tai tarkkailija

a) rikkoo vakavasti yhtä tai useampaa tämän perussäännön mukaista velvollisuuttaan tai

b) aiheuttaa tai uhkaa aiheuttaa EU-OPENSCREEN ERICin toiminnalle vakavaa häiriötä, joka joko lamauttaa sisäiset menettelyt tai vaikeuttaa EU-OPENSCREEN ERICin palvelujen tarjoamista.

2. Jäsen tai tarkkailija, jonka aseman päättämisestä äänestetään, ei voi osallistua aseman päättämistä koskevasta ehdotuksesta äänestämiseen, ja 14 artiklan mukaista enemmistöä mukautetaan vastaavasti.

3. Jäsenet ja tarkkailijat täyttävät kaikki 9 artiklan 2 kohdassa tai 10 artiklan 2 kohdassa tarkoitetut velvollisuudet aseman päättämismenettelyn ollessa käynnissä. Jäsenyyden päättyminen tulee kuitenkin voimaan myös silloin, kun velvollisuuksia ei ole täytetty.

3 LUKU

JÄSENTEN JA TARKKAILIJOIDEN OIKEUDET JA VELVOLLISUUDET

9 artikla

Jäsenten oikeudet ja velvollisuudet

1. Jäsenten oikeudet:

a) Kukin jäsen voi osallistua jäsenten kokouksen istuntoihin, joissa sillä on äänioikeus. Kunkin jäsenen on ilmoitettava nimityskirjeessä äänivaltaisten edustajien nimet.

b) Kukin jäsen voi osallistua kaikkiin menettelyihin ja kaikkia EU-OPENSCREEN ERICiin liittyviä asioita koskevaan päätöksentekoon.

c) Jäsenenä olevaan maahan sijoittuneet käyttäjät voivat käyttää kaikkia EU-OPENSCREEN ERICin palveluja ja tukea sekä osallistua EU-OPENSCREEN ERICin järjestämiin tapahtumiin. Käyttöön sovelletaan edellytyksiä, jotka on vahvistettu perussäännön liitteessä 3 esitetyissä käyttöoikeuksissa.

d) Kukin jäsen voi nimittää kansallisen keskuksen ja ylimääräisiä yhteyspisteitä, jos niiden katsotaan olevan tarpeellisia kansallisella tasolla. Muista yksityiskohtaisista säännöistä määrätään työjärjestyksessä.

2. Jäsenten velvollisuudet:

a) Kukin jäsen maksaa vuotuisen maksuosuuden, josta jäsenten kokous on päättänyt perussäännön liitteessä 2 esitettyjen jäsenmaksuja koskevien periaatteiden mukaisesti.

b) Kukin jäsen nimittää yhden tai useamman kansallisen kumppaniyhteisön. Jäsenet tukevat kumppaniyhteisöjään tarjoamalla niille palveluja 11 artiklan mukaisesti.

10 artikla

Tarkkailijoiden oikeudet ja velvollisuudet

1. Tarkkailijoiden oikeudet:

a) Tarkkailijat voivat osallistua jäsenten kokouksen istuntoihin, joissa niillä ei ole äänioikeutta.

b) Tarkkailijoina oleviin maihin sijoittuneet käyttäjät voivat käyttää kaikkia EU-OPENSCREEN ERICin palveluja ja tukea sekä osallistua EU-OPENSCREEN ERICin järjestämiin tapahtumiin. Käyttöön sovelletaan edellytyksiä, jotka on vahvistettu perussäännön liitteessä 3 esitetyissä käyttöoikeutta koskevissa periaatteissa.

c) Kukin tarkkailija voi nimittää ylimääräisiä yhteyspisteitä, jos niiden katsotaan olevan tarpeellisia kansallisella tasolla. Muista yksityiskohtaisista säännöistä määrätään työjärjestyksessä.

2. Tarkkailijoiden velvollisuudet:

Kukin tarkkailija maksaa vuotuisen maksuosuuden, josta jäsenten kokous on päättänyt perussäännön liitteessä 2 esitettyjen jäsenmaksuja koskevien periaatteiden mukaisesti.

4 LUKU

KUMPPANIYHTEISÖT

11 artikla

Kumppaniyhteisöt

1. Kumppaniyhteisöt ovat tieteelliset ja teknologiset valmiudet omaavia tahoja, jotka ovat joko suoraan tai organisaation kautta, johon kuuluvat, oikeustoimikelpoisia allekirjoittamaan sitovia palvelutasosopimuksia EU-OPENSCREEN ERICin kanssa. Ne tarjoavat tutkijoille palveluja, kuten seulontaa, määrittelyjen kehittämistä tai bioaktiivisten yhdisteiden kemiallista optimointia.

2. Kumppaniyhteisöjen hyväksymistä koskevat ehdot ovat seuraavat:

a) Kumppaniyhteisön nimeää jäsen tai jäsenehdokas. Kumppaniyhteisön on sijaittava samassa maassa kuin nimeävä taho.

b) Jäsen tai jäsenehdokas toimittaa jäsenten kokoukselle kumppaniyhteisön nimeämistä koskevan kirjallisen ehdotuksen.

c) Jäsenten kokouksen nimittämä arviointikomitea arvioi ehdotuksen. Arviointikomitea on riippumaton väliaikainen rakenne, joka koostuu kansainvälisistä tieteellisistä asiantuntijoista. Muista yksityiskohtaisista säännöistä määrätään työjärjestyksessä. Arviointikomitea ottaa huomioon seuraavat arviointiperusteet: i. tieteellinen laadukkuus, huippuosaaminen ja hyvät tieteelliset käytännöt ii. valmiudet ja resurssit sekä niiden käytettävyys palvelujen tuottamiseen EU-OPENSCREEN ERICin puitteissa iii. kestävyysstrategia iv. odotettavissa oleva lisäarvo EU-OPENSCREEN ERICille, kuten uudet valmiudet tai jo olemassa olevien valmiuksien tehostaminen.

d) Jäsenten kokous päättää ehdotuksesta arvioinnin tuloksen perusteella. Jäsenehdokkaiden ehdottamista kumppaniyhteisöistä voidaan päättää vasta sen jälkeen, kun jäsenehdokkaan jäsenyyttä koskeva päätös on tehty.

e) Kumppaniyhteisö allekirjoittaa suoraan tai organisaation kautta, johon se kuuluu, EU-OPENSCREEN ERICin kanssa palvelutasosopimuksen, jossa määritellään niiden oikeudet ja velvollisuudet, joihin kuuluu muun muassa immateriaalioikeuksien hallintaa koskeva sopimus.

3. Perustajajäsenten nimeämät kumppaniyhteisöt voidaan nimittää EU-OPENSCREEN ERICin perustamiskokouksessa edellyttäen, että

a) ne on arvioitu ennen kokousta käyttäen 11 artiklan 2 kohdan c alakohdassa esitettyjä arviointiperusteita

b) arvioinnin tuloksena on ollut myönteinen arvio, jonka jäsenten kokous on hyväksynyt.

Nimetyt kumppaniyhteisöt luetellaan perussäännön liitteessä 5.

4. Kumppaniyhteisöt

a) suorittavat tietyt palvelutasosopimuksessa kuvatut tehtävät

b) kuulevat muita kumppaniyhteisöjä resurssien, välineiden ja palvelujen asettamisesta tutkijoiden saataville

c) osallistuvat kumppaniyhteisöfoorumille 16 artiklan mukaisesti.

5. Kumppaniyhteisöjen jäsenyyden päättämisestä tai niiden eroamisesta määrätään työjärjestyksessä.

5 LUKU

HALLINNOINTI

12 artikla

Hallintorakenne

Hallinto koostuu seuraavista elimistä:

a) jäsenten kokous

b) pääjohtaja.

13 artikla

Jäsenten kokous

1. Jäsenten kokous on EU-OPENSCREEN ERICin ylin hallintoelin, jolla on täysi päätösvalta. Jäsenten kokous vastaa EU-OPENSCREEN ERICin yleisestä johdosta ja valvonnasta tämän perussäännön määräysten mukaisesti.

2. Jäsenten kokous muodostetaan jäsenten ensimmäisessä istunnossa sen jälkeen, kun EU-OPENSCREEN ERIC on perustettu.

3. Jäsenten kokous muodostuu jäsenten ja tarkkailijoiden edustajista. Kukin jäsen tai tarkkailija nimittää jäsenten kokoukseen enintään kaksi edustajaa, ja kutakin edustajaa voi edustaa asiamies. Kullakin jäsenellä on yksi ääni. Tarkkailijoilla ei ole äänioikeutta.

4. Jäsenten kokous kokoontuu vähintään kerran vuodessa. Puheenjohtaja tekee aloitteen ylimääräisten kokouksien koolle kutsumiseksi, jos vähintään kolmannes jäsenistä tai pääjohtaja sitä pyytää.

5. Jäsenten kokous

a) laatii sisäisen työjärjestyksen ja muuttaa sitä

b) keskustelee strategiasta, hallintorakenteesta ja immateriaalioikeuksia koskevista periaatteista, päättää niistä ja muuttaa niitä

c) päättää kaikista talouskysymyksiin läheisesti liittyvistä asioista ja määrittää esimerkiksi jäsenyyden tai tarkkailija-aseman edellyttämät maksuosuudet

d) hyväksyy vuosikertomuksen ja työsuunnitelman samoin kuin vuotuisen talousarvion ja tarkastetun tilinpäätöksen

e) tekee päätöksiä perussäännön muuttamista koskevista ehdotuksista ja toimittaa ne Euroopan komission hyväksyttäviksi

f) hyväksyy ja päättää jäsenten jäsenyyden ja tarkkailijoiden aseman sekä tekee päätöksen EU-OPENSCREEN ERICin purkamisesta

g) valitsee, hyväksyy ja irtisanoo jäsenten kokouksen puheenjohtajan ja varapuheenjohtajan ja määrittää näiden toimikauden

h) nimittää, erottaa määräaikaisesti tai irtisanoo pääjohtajan ja antaa pääjohtajalle toiminnan yleiset suuntaviivat ja ohjeet

i) nimittää tai erottaa neuvoa-antavan tieteellis-eettisen lautakunnan jäsenet

j) perustaa tarvittaessa muita elimiä, työskentelyrakenteita ja neuvoa-antavia komiteoita sekä määrittää niiden toimeksiannon ja toimintasäännöt

k) päättää käyttäjien käyttöoikeuksista perussäännön liitteessä 3 esitettyjen periaatteiden mukaisesti

l) sekä päättää kaikista muista kysymyksistä, jotka ovat tarpeen EU-OPENSCREEN ERICin tehtävien suorittamiseksi.

14 artikla

Jäsenten kokouksen päätöksenteko

1. Istunto on päätösvaltainen, jos läsnä on 75 prosenttia jäsenistä, jotka edustavat 75:tä prosenttia jäsenten vuotuisista pakollisista maksuosuuksista. Jos kokous ei ole päätösvaltainen, uusintaistunto kutsutaan koolle mahdollisimman pian sen jälkeen, kun saman asialistan sisältävä uusi kutsu on lähetetty.

2. Jäsenten kokouksen on parhaansa mukaan pyrittävä saavuttamaan yhteisymmärrys kaikissa päätöksissä. Äänestämästä pidättäytyminen on mahdollista. Äänestämästä pidättäytymisen ei katsota estävän yhteisymmärryksen saavuttamista.

3. Jos yhteisymmärrykseen ei päästä, päätöksen hyväksymiseen riittää läsnä olevien ja äänestävien jäsenten yksinkertainen enemmistö, ellei 14 artiklan 5 tai 6 kohdassa nimenomaisesti toisin määrätä.

4. Äänten mennessä tasan pakollisten maksuosuuksien enemmistöllä on ratkaiseva ääni.

5. Seuraavia asioita koskevat päätökset edellyttävät yksimielisyyttä:

a) perussäännön muutoksia koskevat ehdotukset

b) pitkän aikavälin työohjelma ja rahoitussuunnitelma

c) perussäännön 2 artiklaan tehtävät muutokset.

6. Seuraavia asioita koskevat päätökset edellyttävät taakseen vähintään 75 prosenttia kaikista jäsenistä siten, että puoltoäänet edustavat vähintään 75:tä prosenttia jäsenten vuotuisista pakollisista maksuosuuksista:

a) sisäisen työjärjestyksen hyväksyminen tai sen muuttaminen

b) vuotuisen työsuunnitelman ja talousarvion hyväksyminen ja muuttaminen

c) vuosikertomuksen ja tarkastetun tilinpäätöksen hyväksyminen

d) EU-OPENSCREEN ERICin purkaminen

e) jäseneksi tai tarkkailijaksi hyväksyminen, jäsenyyden tai tarkkailijan aseman jatkaminen tai päättäminen

f) pääjohtajan nimittäminen ja uudelleen nimittäminen sekä nimityksen määräaikainen tai lopullinen purkaminen.

7. Jäsenellä, jolla on varainhoitovuoden päätyttyä maksamattomia rahoitusosuuksia, ei ole oikeutta äänestää. Päätösvaltaisuutta ja vaadittua enemmistöä muutetaan tämän mukaisesti.

15 artikla

Pääjohtaja

1. Pääjohtaja on EU-OPENSCREEN ERICin laillinen edustaja ja vastaa sen päivittäisestä hallinnoinnista.

2. Jäsenten kokous nimittää pääjohtajan enintään viiden vuoden toimikaudeksi, joka voidaan uusia kerran. Muista yksityiskohtaisista säännöistä määrätään työjärjestyksessä.

3. Pääjohtaja noudattaa jäsenten kokouksen ohjeita ja päätöksiä hoitaessaan velvollisuuksiaan.

4. Pääjohtajaa avustaa keskustoimiston henkilöstö.

5. Pääjohtaja

a) vastaa EU-OPENSCREENin tehokkaasta hallinnoinnista ja jäsenten kokouksen päätösten täytäntöönpanon varmistamisesta

b) vastaa työsuunnitelman toteuttamisesta, johon kuuluu muun muassa EU-OPENSCREEN ERICin palvelujen käyttöönotto, sekä talousarviomenoista

c) tekee sopimuksia ja ryhtyy muihin oikeudellisiin ja hallinnollisiin menettelyihin

d) nimittää ja erottaa EU-OPENSCREEN ERICin henkilöstön sekä valvoo sitä

e) raportoi ja vastaa EU-OPENSCREEN ERICin varainhoidosta jäsenten kokoukselle ja vastaa siitä, että EU-OPENSCREEN ERICin tehtävissä ja toimissa noudatetaan kaikkia oikeudellisia vaatimuksia

f) laatii ja toimittaa kumppaniyhteisöfoorumia kuultuaan jäsenten kokoukselle ehdotuksen vuotuiseksi työsuunnitelmaksi ja talousarvioesityksen sekä EU-OPENSCREEN ERICin pitkän aikavälin työohjelman ja rahoitussuunnitelman

g) toimittaa jäsenten kokoukselle viimeistään kolmen kuukauden kuluttua kunkin varainhoitovuoden päättymisestä työsuunnitelmaa koskevan vuosikertomuksen, joka sisältää tilinpäätöksen ja jossa kuvaillaan suoritetut ja suorittamatta jääneet toimet asianmukaisine perusteluineen tai korjaavine toimenpiteineen

h) laatii ja toimittaa mahdolliset Euroopan komission pyytämät asiakirjat jäsenten kokouksen annettua niille hyväksyntänsä

i) valmistelee jäsenten kokouksen istunnot ja osallistuu niihin

j) osallistuu kumppaniyhteisöfoorumin kokouksiin.

16 artikla

Kumppaniyhteisöfoorumi

1. Kumppaniyhteisöfoorumi on pysyvä elin, joka koostuu kunkin kumppaniyhteisön yhdestä edustajasta sekä tarvittaessa yhdestä kunkin kansallisen keskuksen edustajasta. Jokainen kumppaniyhteisö nimeää edustajansa. Kumppaniyhteisöjen edustajat valitsevat keskuudestaan puheenjohtajan.

2. Kumppaniyhteisöfoorumi

a) neuvoo pääjohtajaa vuotuisen työsuunnitelman ja talousarvion laatimisessa sekä muissa pääjohtajan esittämissä asioissa

b) tukee pääjohtajaa vuotuisen työsuunnitelman ja talousarvion toteuttamisessa tavoitteena tehokas vuorovaikutus kumppaniyhteisöjen välillä

c) edustaa kumppaniyhteisöjen intressejä EU-OPENSCREEN ERICissä

d) voi laatia oman työjärjestyksensä, jonka jäsenten kokous hyväksyy.

17 artikla

Neuvoa-antava tieteellis-eettinen lautakunta

1. Neuvoa-antava tieteellis-eettinen lautakunta koostuu riippumattomista ja kansainvälisesti tunnustetuista tutkijoista ja/tai asiantuntijoista, jotka nimitetään lautakuntaan yksityishenkilöinä.

2. Neuvoa-antava tieteellis-eettinen lautakunta antaa jäsenten kokouksen pyynnöstä neuvoja kaikissa asioissa, joihin liittyy eettisiä kysymyksiä. Muista yksityiskohtaisista säännöistä määrätään työjärjestyksessä.

3. Jäsenten kokous nimittää tieteellis-eettisen lautakunnan jäsenet kolmeksi vuodeksi. Jäsenten kokous voi nimittää jäsenet uudelleen kerran samaksi ajaksi.

6 LUKU

RAHOITUS

18 artikla

EU-OPENSCREEN ERICin varat

EU-OPENSCREEN ERICin varat koostuvat seuraavista:

a) jäsenten ja tarkkailijoiden maksuosuuksista siten kuin ne on kuvattu perussäännön liitteessä 2

b) muista varoista lakisääteisten rajojen ja jäsenten kokouksen hyväksymien ehtojen mukaisesti.

19 artikla

Budjettiperiaatteet ja tilinpäätös

1. EU-OPENSCREEN ERICin tavanomainen varainhoitovuosi on kalenterivuosi.

2. Talousarvion laatimisessa ja toteuttamisessa sekä tilinpäätöksen esittämisessä on noudatettava avoimuuden ja moitteettoman varainhoidon periaatetta.

3. Kaikki EU-OPENSCREEN ERICin tulo- ja menoerät on sisällytettävä arvioihin, jotka laaditaan kutakin varainhoitovuotta varten, ja ne on esitettävä vuotuisessa talousarviossa.

4. EU-OPENSCREEN ERICin tilinpäätökseen on liitettävä selvitys budjetin täytäntöönpanosta ja varainhoitovuoden budjetti- ja varainhallinnosta.

5. EU-OPENSCREEN ERICin taloudellisesta ja muusta kuin taloudellisista toiminnasta on pidettävä kirjaa erikseen.

20 artikla

Korvausvastuu

1. EU-OPENSCREEN ERICin jäsenten ja tarkkailijoiden vastuu sen veloista rajoittuu jäsenten ja tarkkailijoiden omiin rahoitusosuuksiin.

2. EU-OPENSCREEN ERIC hankkii tarvittavan vakuutussuojan EU-OPENSCREEN ERICin kehittämiselle ja toiminnalle ominaisten riskien varalta.

7 LUKU

RAPORTOINTI EUROOPAN KOMISSIOLLE

21 artikla

Raportointi Euroopan komissiolle

EU-OPENSCREEN ERIC laatii vuosikertomuksen, joka käsittää erityisesti sen toiminnan tieteelliset, operatiiviset ja rahoitusta koskevat näkökohdat. Jäsenten kokous hyväksyy vuosikertomuksen ja toimittaa sen Euroopan komissiolle ja asianomaisille viranomaisille kuuden kuukauden kuluessa vastaavan varainhoitovuoden päättymisestä. Vuosikertomus asetetaan julkisesti saataville EU-OPENSCREEN ERICin verkkosivustolle.

8 LUKU

TOIMINTAPERIAATTEET

22 artikla

Käyttöoikeusperiaatteet

1. EU-OPENSCREEN ERIC myöntää käyttäjille oikeuden käyttää palvelujaan ja resurssejaan perussäännön liitteessä 3 vahvistettujen periaatteiden mukaisesti.

2. Käyttäjäryhmiä on erilaisia. Jäsenten kokous päättää eri käyttäjäryhmille asetettavista maksuista sekä siitä, missä laajuudessa kukin käyttäjäryhmä voi käyttää palveluja ja resursseja.

23 artikla

Tiedotuspolitiikka

1. EU-OPENSCREEN ERIC edistää kemiallisen biologian verkoston ja yhteisön luomista Euroopassa ja kannustaa tutkijoita osallistumaan uusiin innovatiivisiin biotiedehankkeisiin sekä käyttämään EU-OPENSCREEN ERICiä korkeakoulutyössään.

2. EU-OPENSCREEN ERIC edistää korkealaatuista tutkimusta ja tukee parhaiden käytäntöjen kulttuuria, johon kuuluvat myös koulutustoimet.

24 artikla

Tulosten levittäminen

EU-OPENSCREEN ERICin palvelujen ja resurssien käyttäjät asettavat tutkimustuloksensa julkisesti saataville EU-OPENSCREEN ERICin keskustietokantaan kahden vuoden siirtymäajan jälkeen. Siirtymäaikaa voidaan pyynnöstä jatkaa enintään kolme vuotta. Edellä todetusta huolimatta olemassa olevia oikeuksia ja velvollisuuksia noudatetaan.

25 artikla

Immateriaalioikeudet

1. Termi ”immateriaalioikeudet” ymmärretään 14 päivänä heinäkuuta 1967 allekirjoitetun Maailman henkisen omaisuuden järjestön perustavan yleissopimuksen 2 artiklan mukaisesti.

2. EU-OPENSCREEN ERIC voi omistaa immateriaalioikeuksia, jos EU-OPENSCREEN ERICin panos kattaa innovointiprosessin. Muista EU-OPENSCREEN ERICin immateriaalioikeuksiin liittyvistä yksityiskohdista määrätään perussäännön 4 artiklassa ja työjärjestyksessä.

3. EU-OPENSCREEN ERICin tuottamista immateriaalioikeuksista kertyvät tulot käytetään EU-OPENSCREEN ERICin toimintaan työjärjestyksessä määrättyyn kynnysarvoon asti. Jäsenten kokous päättää kynnysarvon ylittävien tulojen käytöstä.

4. Tämän perussäännön määräyksiä ei voi tulkita siten, että ne rajoittaisivat niiden immateriaalioikeuksien ja hyödynjakosopimusten laajuutta ja soveltamista, jotka määritellään jäsenten ja tarkkailijoiden asianomaisissa laeissa ja määräyksissä ja kansainvälisissä sopimuksissa, joiden osapuolia ne ovat.

26 artikla

Työhönottopolitiikka

1. EU-OPENSCREEN ERIC on yhtäläiset mahdollisuudet tarjoava työnantaja. EU-OPENSCREEN ERIC valitsee jokaiseen toimeen parhaan ehdokkaan. EU-OPENSCREEN ERICin työhönottoon sovelletaan sen maan lakeja, jossa henkilöstö otetaan palvelukseen.

2. EU-OPENSCREEN ERICin avoimia työpaikkoja hakeviin sovellettavien valintamenettelyjen on oltava läpinäkyviä ja syrjimättömiä, ja niissä on kunnioitettava yhtäläisiä mahdollisuuksia. Rekrytointi ja työhönotto eivät saa olla syrjiviä.

27 artikla

Hankinnat ja verovapautukset

1. EU-OPENSCREEN ERIC kohtelee hankintamenettelyihin osallistuvia ehdokkaita ja tarjoajia yhdenvertaisesti ja syrjimättömästi riippumatta siitä, onko niiden kotipaikka Euroopan unionissa. Kaikissa hankinnoissa noudatetaan avoimuuden, syrjimättömyyden ja kilpailun periaatteita. Innovatiivisten ratkaisujen julkisesta hankinnasta voidaan tehdä yksi hankintojen kriteeri. Yksityiskohtaisista säännöistä määrätään työjärjestyksessä.

2. Kumppaniyhteisöjen hankinnoissa noudatetaan EU-OPENSCREEN ERICin tarpeita, teknisiä vaatimuksia ja asianomaisten elinten antamia eritelmiä. Muista yksityiskohtaisista säännöistä määrätään työjärjestyksessä. Kumppaniyhteisön ja EU-OPENSCREEN ERICin väliseen sopimukseen on sisällyttävä tätä koskeva ehto.

3. Neuvoston direktiivin 2006/112/EY (2) 143 artiklan 1 kohdan g alakohtaan ja 151 artiklan 1 kohdan b alakohtaan perustuvia verovapautuksia sovelletaan neuvoston täytäntöönpanoasetuksen (EU) N:o 282/2011 (3) 50 ja 51 artiklan mukaisesti EU-OPENSCREEN ERICin viralliseen käyttöön tarkoitettujen sellaisten tavaroiden ja palvelujen ostoon, jotka EU-OPENSCREEN ERIC hankkii ja maksaa ja joiden palautettavan alv:n määrä on enemmän kuin 25 euroa laskua kohden. Näitä vapautuksia ei sovelleta yksittäisten jäsenten hankintoihin. Vapautusta verosta ei myönnetä tuotteille tai palveluille, jotka on tarkoitettu EU-OPENSCREEN ERICin työntekijöiden tai kolmansien osapuolien henkilökohtaiseen käyttöön.

4. Neuvoston direktiivin 2008/118/EY (4) 1 artiklan 1 kohdan b ja c alakohdassa määritellyille valmisteveron alaisille tavaroille voidaan myöntää vapautus valmisteverosta kyseisen direktiivin 12 artiklan 1 kohdan b alakohdan mukaisesti, jos kyseiset valmisteveron alaiset tavarat on tarkoitettu yksinomaan EU-OPENSCREEN ERICin viralliseen käyttöön ja ovat EU-OPENSCREEN ERICin hankkimia ja maksamia. Vapautusta valmisteverosta ei myönnetä valmisteveron alaisille tavaroille, jotka on tarkoitettu EU-OPENSCREEN ERICin työntekijöiden tai kolmansien osapuolien henkilökohtaiseen käyttöön.

5. Direktiivin 2008/118/EY 1 artiklan 1 kohdan a alakohdassa määritellyistä energiatuotteista ja sähköstä maksetut verot voidaan palauttaa kyseisen direktiivin 12 artiklan 1 kohdan b alakohdan ja 12 artiklan 2 kohdan mukaisesti, jos kyseiset energiatuotteet ja sähkö on tarkoitettu yksinomaan EU-OPENSCREEN ERICin viralliseen käyttöön ja ne ovat EU-OPENSCREEN ERICin hankkimia ja maksamia ja jos veron määrä on enemmän kuin 25 euroa laskua kohden. Vapautusta valmisteverosta ei myönnetä energiatuotteille tai sähkölle, jotka on tarkoitettu EU-OPENSCREEN ERICin työntekijöiden tai kolmansien osapuolien henkilökohtaiseen käyttöön.

9 LUKU

TOIMIAIKA JA PURKAMINEN

28 artikla

Toimiaika ja purkaminen

1. EU-OPENSCREEN ERIC perustetaan määrittelemättömäksi toimiajaksi.

2. EU-OPENSCREEN ERICin purkaminen tapahtuu jäsenten kokouksen perussäännön 14 artiklan 6 kohdan mukaisesti tekemällä päätöksellä tai se puretaan, jos jäsenmäärä vähenee alle asetuksen (EY) N:o 723/2009 9 artiklassa säädetyn vähimmäismäärän.

3. EU-OPENSCREEN ERIC ilmoittaa Euroopan komissiolle purkamispäätöksestä ilman aiheetonta viivytystä ja joka tapauksessa viimeistään kymmenen päivän kuluessa päätöksen tekemisestä.

4. EU-OPENSCREEN ERICin velkojen maksamisen jälkeen jäljellä olevat varat jaetaan jäsenten ja tarkkailijoiden kesken purkamisajankohtana suhteessa niiden EU-OPENSCREEN ERICiin suorittamiin yhteenlaskettuihin maksuosuuksiin.

5. EU-OPENSCREEN ERIC lakkaa olemasta päivänä, jona Euroopan komissio julkaisee asiasta ilmoituksen Euroopan unionin virallisessa lehdessä.

10 LUKU

MUUT ASIAT

29 artikla

Perustamista koskevat määräykset

1. Isäntäjäsenmaa kutsuu koolle perustamiskokouksen mahdollisimman pian mutta viimeistään 45 kalenteripäivää sen jälkeen, kun Euroopan komission päätös EU-OPENSCREEN ERICin perustamisesta on julkaistu Euroopan unionin virallisessa lehdessä ja tullut voimaan.

2. Isäntäjäsenmaa ilmoittaa perustajajäsenille mahdollisista kiireellisistä oikeustoimista, jotka on toteutettava EU-OPENSCREEN ERICin puolesta ennen perustamiskokouksen pitämistä. Jos perustajajäsen ei esitä vastalausetta 15 kalenteripäivän kuluessa ilmoituksen saamisesta, isäntäjäsenmaan asianmukaisesti valtuuttama henkilö toteuttaa oikeustoimet.

30 artikla

Perussäännön saatavuus

Tämä perussääntö asetetaan julkisesti saataville EU-OPENSCREEN ERICin verkkosivustolle ja sääntömääräiseen kotipaikkaan asetuksen (EY) N:o 723/2009 10 artiklan mukaisesti.

(1) Neuvoston asetus (EY) N:o 723/2009, annettu 25 päivänä kesäkuuta 2009, eurooppalaiseen tutkimusinfrastruktuurikonsortioon (ERIC) sovellettavasta yhteisön oikeudellisesta kehyksestä (EUVL L 206, 8.8.2009, s. 1).

(2) Neuvoston direktiivi 2006/112/EY, annettu 28 päivänä marraskuuta 2006, yhteisestä arvonlisäverojärjestelmästä (EUVL L 347, 11.12.2006, s. 1).

(3) Neuvoston täytäntöönpanoasetus (EU) N:o 282/2011, annettu 15 päivänä maaliskuuta 2011, yhteisestä arvonlisäverojärjestelmästä annetun direktiivin 2006/112/EY täytäntöönpanotoimenpiteistä (EUVL L 77, 23.3.2011, s. 1).

(4) Neuvoston direktiivi 2008/118/EY, annettu 16 päivänä joulukuuta 2008, valmisteveroja koskevasta yleisestä järjestelmästä ja direktiivin 92/12/ETY kumoamisesta (EUVL L 9, 14.1.2009, s. 12).

LIITE 1 Luettelo jäsenistä ja tarkkailijoista Tässä liitteessä luetellaan jäsenet ja tarkkailijat ja niitä edustavat tahot. Pääjohtaja saattaa liitteen 1 ajan tasalle, kun jäsenyys tai tarkkailija-asema on päätetty tai jäsen tai tarkkailija on eronnut tai kun on hyväksytty uusia jäseniä tai tarkkailijoita. Jäsenet Maa tai hallitustenvälinen järjestö Viralliset edustajatahot Saksan liittotasavalta Liittovaltion opetus- ja tutkimusministeriö (BMBF) Norjan kuningaskunta Norjan tutkimusneuvosto (RCN) Tšekin tasavalta Opetus-, nuoriso- ja urheiluministeriö (MEYS) Suomen tasavalta Opetus- ja kulttuuriministeriö Latvian tasavalta Latvian orgaanisen synteesin instituutti (LIOS) Puolan tasavalta Tiede- ja korkeakoulutusministeriö (MNiSW) Espanjan kuningaskunta Instituto de Salud Carlos III (ISCIII) Tarkkailijat Valtio tai hallitustenvälinen järjestö Viralliset edustajatahot

LIITE 2 Jäsenten, tarkkailijoiden ja hallitustenvälisten järjestöjen vuosimaksut 1) Tässä liitteessä esitetään jäsenten ja tarkkailijoiden maksuosuuksien laskentamenetelmä. Jäsenten ja tarkkailijoiden maksuosuuksien kokonaismäärä, joka on osa EU-OPENSCREEN ERICin tuloja, määritellään EU-OPENSCREEN ERICin ehdotuksessa vuotuiseksi työohjelmaksi ja talousarvioluonnoksessa. 2) Jäsenten kokous päättää hallitustenvälisten järjestöjen jäsenmaksuista tapauskohtaisesti. 3) Edellä 2 kohdan mukaisten maksuosuuksien vähentämisen jälkeen jäljellä olevista kokonaismaksuosuuksista yksi neljäsosa jaetaan 4 kohdan mukaisesti ja kolme neljäsosaa 5 kohdan mukaisesti. 4) Kukin jäsen maksaa samansuuruisen osuuden. Isäntäjäsenmaa maksaa kaksinkertaisen osuuden. Tarkkailijan osuus on 30 prosenttia jäsenen osuudesta. 5) Maksuosuudet jaetaan seuraavasti määritellyn indikaattorin mukaan: (BKT_asukasta_kohden-8000) x väestö x jäsenasema_tekijä, jossa BKT_asukasta_kohden on annettu euroina/vuosi ja jäsenasema_tekijä = 1 jäsenille, 0,3 tarkkailijoille ja 2 isäntämaalle. 6) Yksittäisen jäsenen osuus voi olla enintään 50 prosenttia perustajajäsenten tai perustamisen aikaisten tarkkailijoiden tai toiminnan alkuvaiheen jäsenten/tarkkailijoiden osuuksien kokonaismäärästä. Jos edellä esitetyn laskentakaavan mukaisesti jäsenen maksuosuus ylittää tämän tason, ylitys jaetaan muiden jäsenten/tarkkailijoiden kesken 3, 4 ja 5 kohdan mukaisesti. 7) Vähintään 50 prosenttia uuden jäsenen tai tarkkailijan jäsenmaksuista käytetään alentamaan vanhojen jäsenten tai tarkkailijoiden 3, 4 ja 5 kohtien mukaista osuutta.

LIITE 3 Käyttöoikeudet 1) Tässä liitteessä kuvataan käyttäjien EU-OPENSCREEN ERICin tutkimusinfrastruktuurin käyttöoikeudet. 2) EU-OPENSCREEN ERIC edustaa maailmanlaajuisesti merkittävää resurssia, joka houkuttelee useiden eri tieteenalojen tutkijoita erilaisilta maantieteellisiltä alueilta. 3) EU-OPENSCREEN ERIC on sitoutunut toteuttamaan puolueetonta ja avointa käyttöoikeuspolitiikkaa, joka edistää kaikkein lupaavimpien hankkeiden pääsyä alustalle. EU-OPENSCREEN ERICin keskustoimisto ja asianomaiset kumppaniyhteisöt arvioivat kaikkien hankkeiden teknisen toteutettavuuden. 4) Keskustoimisto toimii keskitettynä yhteyspisteenä, jota kautta käyttäjät voivat hyödyntää EU-OPENSCREEN ERICin asiantuntemusta ja laitteistoa, ja se auttaa mahdollisia uusia käyttäjiä hankerahoituksen varmistamisessa. 5) EU-OPENSCREEN ERICin keskustoimisto tiedottaa mahdollisille uusille käyttäjille tieteellisistä, teknisistä, hallinnollisista ja taloudellisista edellytyksistä, jotka niiden on täytettävä voidakseen hyödyntää tutkimusinfrastruktuuria. Jäsenten kokous päättää tällaisista edellytyksistä. 6) Erilaisia käyttöoikeusmuotoja sovelletaan tutkimusinfrastruktuurin kolmeen pääasialliseen käyttäjäryhmään, eli määrityksen tarjoajiin, yhdisteen tarjoajiin ja tietokannan käyttäjiin: a. huippuosaamiseen perustuvat käyttöoikeudet: määrityksen tarjoavien käyttäjien hankkeisiin ja yhdisteen tarjoavien käyttäjien EU-OPENSCREEN ERICin yhdistekokoelmaan toimittamiin yhdisteisiin sovelletaan huippuosaamiseen perustuvia käyttöoikeuksia b. markkinalähtöiset ja vertaisarvioimattomat käyttöoikeudet: teollisiin käyttäjiin ja muihin käyttäjiin, joiden hankkeita ei ole arvioitu riippumattomassa tieteellisessä vertaisarvioinnissa, sovelletaan markkinalähtöisiä ja vertaisarvioimattomia käyttöoikeuksia sekä c. laajat käyttöoikeudet: tietokannan käyttäjät voivat hyödyntää EU-OPENSCREEN ERICin tietokantaa laajojen käyttöoikeuksien ansiosta, joiden tarkoituksena on maksimoida tuotetun datan vaikutukset, saatavuus ja uudelleen käytettävyys. Samalla on varmistettava, että tietojen tuottaja ilmoitetaan asianmukaisesti. 7) Jotta määrityksen tarjoavien käyttäjien hankkeisiin voidaan soveltaa huippuosaamiseen perustuvia käyttöoikeuksia, niistä on toimitettava EU-OPENSCREEN ERICin keskustoimistoon asiakirja, jolla todistetaan, että hanke on saanut myönteisen arvioinnin riippumattomassa tieteellisessä vertaisarvioinnissa. Myönteiseen arviointiin on pääsääntöisesti liitettävä tieto laillisesti perustetun kansainvälisen, eurooppalaisen, kansallisen, alueellisen, hyväntekeväisyyttä harjoittavan, institutionaalisen tai vastaavan rahoitusta myöntävän tahon myöntämästä hankekohtaisesta rahoituksesta. 8) Jotta yhdisteen tarjoajiin voidaan soveltaa huippuosaamiseen perustuvia käyttöoikeuksia, yhdisteen tarjoajien on toimitettava yhdisteitä, joiden puhtaus ja identiteetti on laatuvarmistettu ja joita on fyysisesti käyttäjien hankkeiden seulomiseen riittävä määrä. 9) EU-OPENSCREEN ERICin jäsenmaiden, tarkkailijamaiden sekä sellaisten maiden käyttäjät, jotka eivät vielä ole liittyneet EU-OPENSCREEN ERICiin, maksavat kukin erisuuruisia käyttöoikeusmaksuja tutkimusinfrastruktuurin seulontapalvelujen käytöstä. 10) Kaikkien käyttäjien on noudatettava EU-OPENSCREEN ERICin avoimen saatavuuden periaatetta (eli tietojen luovuttaminen viivytyksettä EU-OPENSCREEN ERICin tietokantaan).

LIITE 4 Immateriaalioikeudet 1) Tässä liitteessä kuvataan EU-OPENSCREEN ERICin tutkimusinfrastruktuuria hyödyntäviin käyttäjiin sovellettavat immateriaalioikeuksia koskevat toimintaperiaatteet. 2) EU-OPENSCREEN ERICin immateriaalioikeuksia koskevat toimintaperiaatteilla edistetään tietämyksen luomista ja innovointia eurooppalaisella tutkimusalueella maksimoimalla tietojen vaikutus ja varmistamalla niiden uudelleenkäytettävyys yhteisön hyväksi. 3) EU-OPENSCREEN ERIC on sitoutunut seuraaviin: a. datan mahdollisimman laaja käyttö sen julkisen saatavuuden ja levittämisen avulla b. immateriaalioikeuksien suoja myöhempää hyödyntämistä varten c. immateriaalioikeuksien korkeatasoiset turva- ja jäljitettävyysvaatimukset d. kansainvälisten tutkimuslaboratorioiden kannustaminen asettamaan saataville immateriaalioikeuksien kannalta sensitiivistä materiaalia, tietoa ja dataa. 4) EU-OPENSCREEN ERICin immateriaalioikeuksia koskevilla toimintaperiaatteilla tuetaan immateriaalioikeudet omaavia keksijöitä suojaamaan, kehittämään ja hyödyntämään seulontatuloksiaan ja niiden pohjalta syntyneitä keksintöjä. 5) EU-OPENSCREEN ERIC suojaa yhdisteiden ja biomääritysten tarjoajien sekä (tieto)teknologiaan tai näihin liittyvään osaamiseen liittyviä immateriaalioikeuksia ja pitää huolta siitä, että ne otetaan huomioon siten, että voidaan varmistaa tarjoajien halukkuus jakaa immateriaalioikeutensa EU-OPENSCREEN ERICin puitteissa. 6) EU-OPENSCREEN ERIC tekee yhdisteen tarjoavien käyttäjien kanssa oikeudellisesti sitovia sopimuksia. 7) EU-OPENSCREEN ERICin ja kumppaniyhteisöjen välisiin oikeussuhteisiin sovelletaan kahdenvälisiä palvelutasosopimuksia. 8) EU-OPENSCREEN ERIC varmistaa, että kumppaniyhteisöt velvoittavat käyttäjät näiden kanssa tekemissään palvelutasosopimuksissa viivytyksettä suorittamaan yhdisteiden täydentämismaksun ja levittämään tulokset Euroopan kemiallisen biologian tietokannan kautta. 9) EU-OPENSCREEN ERICin perussääntö ja hankesopimukset eivät muuta EU-OPENSCREEN ERICin jäsenten sovellettavien lakien ja määräysten sekä kansainvälisten sopimusten alaisten immateriaalioikeuksien ja hyödynjakosopimusten laajuutta ja soveltamista. 10) EU-OPENSCREEN ERICin ja kumppaniyhteisöjen välisellä oikeudellisella sääntelyllä suojataan käyttäjien immateriaalioikeuksien tausta- ja tulosaineistoa. 11) Yhdisteen tarjoavat käyttäjät toimittavat yhdisteensä EU-OPENSCREEN ERICille seulontaa varten materiaalin siirtosopimuksella, jolla taataan datan jakaminen sekä ensisijainen oikeus solmia tulevaisuudessa kumppanuuksia määrityksen tarjoavien käyttäjien kanssa. 12) Määrityksen tarjoavat käyttäjät ovat vuorovaikutuksessa EU-OPENSCREEN ERICiin hankesopimusten mukaisesti. 13) Julkista tietokantaa hyödyntävien tietokannan käyttäjien on hyväksyttävä tietokannan lupaehdot (jotka ovat samantapaiset kuin Creative Commons tai Open Database License -lisenseissä). 14) Tietojen louhiminen EU-OPENSCREEN ERICin tietokannan muista kuin julkisista osista edellyttää luottamuksellisuussopimuksen allekirjoittamista EU-OPENSCREEN ERICin ja kyseisen tietokannan osan luoneen käyttäjän tai käyttäjien kanssa. 15) Kaikki EU-OPENSCREEN-hankkeen käyttäjät ylläpitävät asianmukaisia menettelyjä, joilla suojellaan kaikkia luottamuksellisia tietoja, jotka on asetettu kollegan tai henkilöstön saataville. 16) Kansallisten yhteyspisteiden kautta tai suoraan EU-OPENSCREEN ERICille yhdisteen tarjoavat käyttäjät pidättävät itsellään immateriaalioikeuksien alaisiin, EU-OPENSCREEN ERICin tieteellisessä yhdistekokoelmassa oleviin yhdisteisiin liittyvän tausta-aineiston immateriaalioikeudet. 17) Määrityksen tarjoavat käyttäjät pidättävät itsellään määrityksiin liittyvän tausta-aineiston immateriaalioikeudet. 18) EU-OPENSCREEN ERIC tai kumppaniyhteisö pidättää itsellään EU-OPENSCREEN ERICissä tai kumppaniyhteisössä sisäisesti tuotetun tausta-aineiston immateriaalioikeudet (esimerkiksi yhdisteisiin, teknologioihin tai tietokoneohjelmiin liittyen). 19) EU-OPENSCREEN ERICin ja yhdisteen tarjoavien käyttäjien välisissä sopimuksissa määritellään yksityiskohtaisesti se, miten tausta-aineiston immateriaalioikeuksia on hallinnoitava. 20) Käyttäjät ilmoittavat EU-OPENSCREEN ERICille kaikista patenteista, tavaramerkeistä tai muista hankkeeseen mahdollisesti liittyvistä immateriaalioikeuksista ja päinvastoin. 21) Mikäli immateriaalioikeuksien alaisten yhdisteiden tehoseulonnassa tehdään löytöjä (hit), sekä määrityksen tarjoavat käyttäjät että yhdisteen tarjoavat käyttäjät ovat syntyneiden immateriaalioikeuksien haltijoita. Yleisesti ottaen yhdisteen tarjoava käyttäjä on patenttien osalta keksijä yhdessä määrityksen tarjoavan käyttäjän kanssa ja yhtälailla yhdisteestään syntyneiden uusien immateriaalioikeuksien haltija. 22) International Committee of Medical Journal Editors -komitean laatimien tutkimustyön tekemistä, siitä raportoimista, sen toimittamista ja lääketieteellisissä julkaisuissa julkaisemista koskevien suositusten (joihin yleisesti viitataan Vancouverin sopimuksena) mukaisesti yhdisteen tarjoava käyttäjä on yksi ensimmäisen akateemisen julkaisun laatijoista. 23) Määrityksen tarjoavat käyttäjät saavat vahvistetut tulokset seulonnoistaan kun taas EU-OPENSCREEN ERIC ilmoittaa yhdisteen tarjoaville käyttäjille säännöllisesti ja automaattisesti siitä, että niiden yhdisteitä on seulottu. 24) Yleisesti ottaen tulosaineistoon liittyvät immateriaalioikeudet kuuluvat aineiston luoneille käyttäjille. 25) ’Tulosaineistoon liittyvillä immateriaalioikeuksilla’ tarkoitetaan tuloksia, muun muassa dataa (esimerkiksi ”löydöt” (hits)), osaamista ja tietoja, jotka ovat syntyneet käyttäjähankkeen vaiheessa I (seulonta) tai vaiheessa II (yhdisteiden optimointi ”löydöstä välineeksi” (hit-to-tool)). 26) EU-OPENSCREEN ERIC tai kumppaniyhteisö voi omistaa tulosaineistoon liittyvät immateriaalioikeudet, jos niiden panos katsotaan innovatiiviseksi. 27) Jos EU-OPENSCREEN ERICin puitteissa saadut tulokset omistaa useampi kuin yksi käyttäjä, käyttäjien on vilpittömässä mielessä sovittava suojaamisehdoista, patentit ja yhteisjulkaisut mukaan luettuina, kaikkien omistajien hyödyksi. Omistusosuuden pitäisi vastata tuloksen saavuttamiseen annettua panosta. 28) Määrityksen tarjoava käyttäjä on velvollinen ottamaan yhteyttä yhdisteen tarjoavaan käyttäjään tulevien, muun muassa patentointia ja julkaisustrategioita koskevien, immateriaalioikeuskysymysten ratkaisemiseksi. Tulosten omistajat huolehtivat tulosten asianmukaisesta ja tehokkaasta suojasta kaikkia asiaankuuluvia säännöksiä noudattaen edellyttäen, että tuloksia voidaan käyttää teollisissa tai kaupallisissa sovelluksissa. 29) Jos yksi tai useampi käyttäjä vaatii EU-OPENSCREEN ERICin ja/tai kumppaniyhteisön piirissä syntyneiden immateriaalioikeuksien omistusoikeutta, kukaan käyttäjistä ei saa pyrkiä vaikuttamaan suojan saamiseen (esimerkiksi lykkäämällä julkaisua). Tämänkaltainen tilanne saattaa syntyä silloin, jos kaksi määrityksen tarjoavaa käyttäjää vaatii immateriaalioikeuksien omistusoikeutta yhdessä yhdisteen tarjoavan käyttäjän ja löydösyhdisteen omistajan kanssa. 30) Immateriaalioikeudet luoneet käyttäjät varmistavat, että kaikenlaisiin henkilöstön tai alihankkijoiden tuottamiin tuloksiin liittyvä immateriaalioikeuksien määräämisoikeus siirretään tai luovutetaan kyseiselle henkilöstölle tai kyseisille alihankkijoille sovellettavia lakisääteisiä vaatimuksia noudattaen tai erillisillä siirtosopimuksilla.